Ֆիլմ, ֆիլմ, ֆիլմ

«Ֆիլմ, ֆիլմ, ֆիլմ», 1968 թվականին ռեժիսոր Ֆեոդոր Խիտրուկի ստեղծած նկարված մուլտֆիլմ, ծաղրանմանակում այն թեմայով, թե «ինչպես են ստեղծվում ֆիլմերը», որ սրամտորեն բացահայտում է կինոարտադրության ներքին «խոհանոցը»։

Սյուժե 
Մուլտֆիլմի սկզբում սցենարիստը փորձում է գրել սցենար, սակայն դա նրան չի հաջողվում։ Հուսահատության պահին նա փորձում է ինքնասպան լինել, բայց այդ պահին նրա վրա բառացիորեն իջնում է ոգեշնչման մուսան։ Այդ ժամանակ աշխատասենյակ է մտնում ռեժիսորը, որը, կարդալով սցենարը, գովաբանում է նրան ու ստանձնում դրանով ֆիլմ նկարահանելու գործը։

Երկու ընկերներն սկսում են վազել տարբեր ատյաններ՝ ֆիլմը նկարահանելու թույլտվություն ստանալու համար։ Ռեժիսորի անասելի ջանքերի գնով, երբեմն կրճատելով սցենարը, երբեմն, ընդհակառակը, վերադարձնելով հանված տեքստը, ղեկավարությունը հաստատում է սցենարը։ Կինոստուդիայում հավաքվում է նկարահանող անձնակազմը, որ կազմված է նկարչից, օպերատորից, կոմպոզիտորից, հնչյունային օպերատորից, ռեժիսորի օգնականից, դերասաններից, բանվորներից և այլն։

Սկսվում է նկարահանման գործընթացը։ Մուլտֆիլմի հերոսներին խանգարում են տարբեր անախորժություններ. մեկ անհրաժեշտ ռեկվիզիտի բացակայությունը, մեկ վատ եղանակը, մյուս դեպքում՝ դերասանի կողմից դերը չհասկանալը կամ բյուջեի գերազանցումը։ Ի հավելումն դրան՝ արդեն նկարահանված եզրափակիչ հատվածը ղեկավարությունը խոտանում է՝ համարելով այն «Չափազանց մռայլ»։ Ֆիլմի վերջին հատվածն արագ վերանկարահանվում է։ Ապա ֆիլմը մոնտաժվում է։ Պրեմիերայի ժամանակ, երբ ֆիլմը մեծ հաջողություն է ունենում, նկարահանող անձնակազմը պրեմիերային ներկա հանդիսատեսի ծափահարությունների ներքո լալիս է երջանկությունից։

Ֆիլմի վրա աշխատել են 
 Սցենարի հեղինակ՝ Ֆեոդոր Խիտրուկ
 Բեմադրող նկարիչ՝ Վլադիմիր Զույկով
 Բեմադրող նկարչի օգնական՝ Էդուարդ Նազարով
 Կոմպոզիտորներ՝ Ալեքսանդր Զացեպին, Եվգենի Կռիլատով
 Օպերատոր՝ Բորիս Կոտով
 Հնչյունային օպերատոր՝ Գեորգի Մարտինյուկ
 Խմբագիր՝ Արկադի Սնեսարև
 Մոնտաժող՝ Նինա Մայորովա
 Ռեժիսորի օգնական՝ Տատյանա Դոմբրովսկայա
 Օպերատորի օգնական՝ Մ. Սուխոցկայա
 Մուլտիպլիկատորներ՝ Գենադի Սոկոլսկի, Վիոլետա Կոլեսնիկովա, Իգոր Պոդգորսկի, Մարիա Մոտրուկ, Մարինա Ոսկանյանց, Լեոնիդ Կայուկով
 Նկարիչներ՝ Վ. Գիլյարովա, Օ. Վորոբյովա, Տ. Կազանցևա, Սոֆյա Միտրոֆանովա, Նատալյա Տաներ, Ալեքսեյ Սոլովյով, Տատյանա Սոկոլսկայա
 Դերերը հնչյունավորում են՝ Ալեքսեյ Պոլևոյ, Գեորգի Վիցին
 «Фильм, фильм» երգը կատարում է «Сокол» վոկալ-գործիքային անսամբլը
 Տնօրեն՝ Ա. Զորինա
 Ռեժիսոր՝ Ֆեոդոր Խիտրուկ

Մուլտֆիլմի երգը կատարելու համար հրավիրվել է երկու խումբ՝ «Сокол» խմբի գործիքային կատարման հետ օգտագործվող վոկալը կատարել են «Орфей» վոկալ-գործիքային անսամբլից Վ. Վիտեբսկին, Լ. Բերգերն ու Վյաչեսլավ Դոբրինինը։ Ենթագրերում նշված է միայն «Сокол» վոկալ-գործիքային անսամբլը։

Պարգևներ 
 Կրակովում անցկացված կարճամետրաժ ֆիլմերի վեցերորդ մուլտփառատոնի պատվոգիր, Լեհաստան, 1969
 Տամպերեում անցկացված կարճամետրաժ ֆիլմերի մուլտփառատոնի մրցանակ, Ֆինլանդիա, 1970
 Կոլոմբոյի միջազգային կինոփառատոնի մրցանակ լավագույն կարճամետրաժ ֆիլմի համար, Շրի Լանկա, 1973
 Նյու Յորքի անիմացիոն ֆիլմերի երկրորդ մուլտփառատոնի արծաթե մեդալ, ԱՄՆ, 1973
 ԽՍՀՄ պետական մրցանակ, 1976

Թողարկում 
 2002 թվականին թողարկվել է VHS-ով և Video CD-ով «Ռուսական անիմացիայի վարպետները» () շարքի առաջին մասում անգլերեն ենթագրերով, իսկ հետագայում՝ DVD-ով. Masters of Russian Animation Volume 1։ Հավաքածուում ընդգրկված են հետևյալ մուլտֆիլմերը՝ «Մի հանցագործության պատմություն», «Մարդը շրջանակում», «Իմ կանաչ կոկորդիլոսը», «Կար-չկար Կոզյավինը», «Դինոզավրների լեռը», «Լրտեսական կրքեր», «Ապակե երգեհոն», «Կծիկ», «Գեղադիտակ-68։ Գետաձի» և «Ֆիլմ, ֆիլմ, ֆիլմ»։
 DVD-ով թողարկվել է մուլտֆիլմերի «Ֆիլմ, Ֆիլմ, Ֆիլմ» հավաքածուում «Լրտեսական կրքերի», «Կապիտան Պրոնինը՝ մայոր Պրոնինի թոռը» և «Ограбление по…» մուլտֆիլմերի հետ միասին։

Քաղվածքներ 
Հատված Ֆեոդոր Խիտրուկի հետ հարցազրույցից.
 Հարց՝ Իսկ հետո դուք ծիծաղեցի ձեր ու բոլորի վրա «Ֆիլմ, ֆիլմ, ֆիլմ» ծաղրանմանակման մեջ...
 Պատասխան՝ Օհ, ամենածանր ֆիլմն էր։
 Հարց՝ Իսկ նախատիպե՞րը։
 Պատասխան՝  Մի այլ անգամ մենք որոնել ենք նախատիպեր։ Օրինակ՝ «Ֆիլմ...»-ում բոլորը համարում են, որ «ռեժիսորը» Էյզենշտեյնի ծաղրանմանակումն է։ Հետո ես ամեն անգամ ստիպված էի արդարանալ հանրության առաջ, թե այդ չեմ նկատի ունեցել... Էյզենշտեյնն ինձ համար եղել է սրբություն, իմ մտքում եղել է բոլորովին ուրիշը՝ Ռոշալը։ Ե՛վ արտաքնապես, և՛ բռնկուն բնավորությամբ։ 
Լարիսա Մալյուկովա, Հարցազրույց Ֆեոդոր Խիտրուկի հետ

Ծանոթագրություններ

Արտաքին հղումներ 
 
 
 
 «Фильм, фильм, фильм» — Мультик.ру
 Хитрук Ф. С. О зарождении идеи фильма Киноведческие записки № 73, 2005

Խորհրդային մուլտֆիլմեր
1968 մուլտֆիլմեր
«Սոյուզմուլտֆիլմ» ստուդիայի մուլտֆիլմեր
Կարճամետրաժ մուլտֆիլմեր
Ֆեոդոր Խիտրուկի մուլտֆիլմեր